Böhönye Község Önkormányzatának

24/2013 (IX.30.) számú önkormányzati rendelete

A települési hulladékgazdálkodásról és a köztisztasági előírásokról

(Egységes szerkezet, hatályos 2015. 12. 02-től)

Böhönye Község Önkormányzata az Alaptörvény 32. cikke (1) bekezdése a) pontja, valamint a hulladékról szóló 2012. évi CLXXXV. törvény 35. §-ában, 39. § (2) és (5) bekezdésében, valamint a 88. § (4) bekezdésében kapott felhatalmazás alapján a következőket rendeli:

I. fejezet

Általános rendelkezések

1. A rendelet hatálya

1.§

(1) A hulladékgazdálkodási közszolgáltatás a település közigazgatási területén levő ingatlanokon összegyűjtött települési szilárd hulladék rendszeres elszállítására, a hulladékgazdálkodási közszolgáltatás keretében összegyűjtött ártalmatlanításra, hasznosításra, valamint a begyűjtött hulladék ártalmatlanítására, és a begyűjtött hulladékhasznosításra történő átadására terjed ki.

(2) A rendelet területi hatálya: Böhönye község közigazgatási területére terjed ki.

(3) A rendelet személyi hatálya kiterjed valamennyi ingatlan tulajdonosára, birtokosára és használójára,(továbbiakban: ingatlantulajdonos,) és az ingatlantulajdonos hulladéktermelőre vagy birtokosra.

(4) Nem terjed ki a rendelet hatálya: a veszélyes hulladékokra, és a nem közművel összegyűjtött háztartási szennyvízre, és a velük összefüggő tevékenységre.

(5) Kötelező közszolgáltatást nem kell igénybe venni azokon a beépítetlen ingatlanokon, amelyeken hulladék nem keletkezik, és nem gyűlik fel.

2. Értelmező rendelkezések

2.§

1. *biohulladék*: a biológiailag lebomló, parkokból, közterületek fáiról, cserjéiről bokrairól származó vagy kerti hulladék, beleértve az avarhulladékot, lombot, kaszálékot, nyesedéket és faágat is;

2. *költségvetési szerv*: az államháztartásról szóló törvényben meghatározott közfeladat ellátására létrejött jogi személy, amely az ingatlan, ingatlanrész használójaként a hulladékról szóló törvényben -a 2012. évi CLXXXV. tv.- (a továbbiakban: Ht.) meghatározottak szerint ingatlantulajdonosnak minősül;

3. *közterület-használati hozzájárulás jogosultja*: a közterület rendeltetéstől eltérő használatára engedély vagy hozzájárulás birtokában jogosult személy vagy szerv, aki, vagy amely a közterületi ingatlan, ingatlanrész használójaként a Ht.-ben meghatározottak szerint ingatlantulajdonosnak minősül;

4. *üzletszabályzat:* a közszolgáltató által készített és a közszolgáltatási szerződés részét képező azon közszolgáltatói dokumentum, amely tartalmazza a hulladékgazdálkodási közszolgáltatással kapcsolatos jogok és kötelezettségek közszolgáltatóra és a szolgáltatás igénybevevőjére vonatkozó szabályait

5. *tisztán tartás:* A közterületek rendszeres gondozás, gyomtalanítása, tisztítása, a 10 cm-nél nagyobb fű lenyírása és összegyűjtése, a csapadékvíz zavartalan lefolyását akadályozó anyagok és más hulladékok pl. föld, kő, fa, törmelék stb. eltávolítása, a belterületi közút, továbbá a járda hó és síkosság mentesítése, pormentesítése.

6. *Avar*: lombhullató növények elszáradt levelei.

7. *Ingatlantulajdonos*: a vonatkozó jogszabályban meghatározott és az ingatlan nyilvántartásba bejegyzett azon tulajdonos, természetes, vagy jogi személy, aki az adott ingatlant használja, továbbá az ingatlant bármilyen jogcímen használó természetes vagy jogi személy.

II. fejezet

A szolgáltatás alanyai

3. A kötelező közszolgáltató megjelölése

3.§

(1) A hulladék kezelését, azaz összegyűjtését, elszállítását, ártalommentes elhelyezését, valamint a szolgáltatás folyamatosságát Böhönye község közigazgatási területén KVG ZRT. – kötelező közszolgáltatóként biztosítja.

(2) A kötelező közszolgáltató tevékenysége az önkormányzattal kötött közszolgáltatási szerződésén alapszik. A kötelező közszolgáltatási tevékenység időtartamát a közszolgáltatási szerződés határozza meg.

4.Az ingatlanhasználó és annak kötelezettségei

4.§

(1) Az ingatlanhasználó köteles a szervezett közszolgáltatást igénybe venni.

(2) Az ingatlantulajdonos a hulladék gyűjtése során megfelelő gondossággal eljár annak érdekében, hogy a hulladék mások életét, testi épségét, egészségét és jó közérzetét ne veszélyeztesse, a természeti és épített környezetet ne szennyezze, a növény-és állatvilágot ne károsítsa, a közrendet és a közbiztonságot ne zavarja, és az ingatlanán keletkező hulladék mennyiségét alacsony szinten tartsa.

(3) Az ingatlantulajdonos a vegyes hulladékot a közszolgáltató által rendelkezésére bocsátott gyűjtőedényben gyűjti, és azt a Közszolgáltató részére e rendeletben meghatározottak szerint átadja.

(4) Az ingatlantulajdonos a települési hulladék részét képező papír, üveg és műanyag hulladékokat hulladékgyűjtő szigeteken helyezheti el.

(5) A gazdálkodó szervezet ingatlantulajdonos az elkülönítetten gyűjtött hulladékainak kezeléséről a Ht.-ben meghatározottak szerint gondoskodik, de e hulladékait a Közszolgáltató részére is átadhatja.

(6) A (4) bekezdésben nem szabályozott egyéb esetekben a természetes személy ingatlantulajdonos az általa elkülönítetten gyűjtött hulladékait átvételi pontra, és ott a jogosultnak átadhatja, vagy a hulladékgyűjtő szigeteken található gyűjtőedényben elhelyezheti, ha a hulladékgazdálkodási közszolgáltatási díjat egyébként a Közszolgáltató részére megfizette.

(6) Ha a gazdálkodó szervezetnek nem minősülő ingatlantulajdonos a biohulladékát nem komposztálja, akkor műanyag zsákban elkülönítetten gyűjti és a Közszolgáltató részére átadja.

(7) Az ingatlantulajdonos a veszélyes hulladékokat az egyéb települési hulladékoktól elkülönítve gyűjti.

III. fejezet

A közszolgáltatás

3. A közszolgáltatás tartalma

5. §

A közszolgáltatás az alábbi tevékenységekre terjed ki:

a) az ingatlantulajdonos által a többi települési hulladéktól elkülönítetten gyűjtött vegyes hulladékának gyűjtésére és e hulladék hulladékkezelő létesítményekbe való szállítására;

b) a Böhönyei Önkormányzat tulajdonában álló közterületen elhagyott vagy azon ellenőrizetlen körülmények között elhelyezett hulladékok e rendeletben meghatározottak szerinti gyűjtésére és e hulladék hulladékkezelő létesítményekbe való szállítására;

b) az ingatlantulajdonos által e rendeletben meghatározottak szerint a települési hulladék gyűjtésére és e hulladékok hulladékkezelő létesítményekbe való szállítására;

d) a természetes személy ingatlantulajdonos által az ingatlanán keletkező nagydarabos és a lomtalanítás körébe vont lom hulladékának gyűjtésére és e hulladékok hulladékkezelő létesítményekbe való szállítására;

e) a természetes személy ingatlantulajdonos háztartásában keletkező elkülönítetten gyűjtött veszélyes hulladékának a lomtalanítás alkalmával történő külön gyűjtésére és e hulladék hulladékkezelő létesítményekbe való szállítására;

f) hulladékgyűjtő szigetek üzemeltetésére és ott történő hulladék gyűjtésére és az ott gyűjtött hulladékok hulladékkezelő létesítményekbe való szállítására;

6. §

A közszolgáltatás nem terjed ki a természetes személy ingatlantulajdonosoknál keletkező és a közszolgáltató által meghatározottak szerint a külön szerződés keretében külön díjazás mellett a Közszolgáltató által átvett:

a) építési és bontási hulladék,

b) elektromos és elektronikus berendezésekből származó hulladék,

c) elem-és akkumulátor hulladék,

d) gumiabroncs hulladék,

e) fáradt olaj, étolaj és zsír hulladék,gyűjtésére és kezelésére.

4. A közszolgáltatási szerződés

7. §

A közszolgáltatási szerződés nyilvános, azt a Közszolgáltató saját honlapján, valamint az önkormányzat a böhönyei önkormányzati portálon közzé teszi.

8. §

A közszolgáltatási szerződésnek a Ht.-ben és a 317/2013. (VIII.28.) Korm. r. 3.§-ában meghatározottakon túl az alábbiakat kell tartalmaznia:

a.) a közszolgáltatási tevékenység végzésének általános szabályait;

b.) a közszolgáltatás tevékenység ellenőrzésére vonatkozó szabályokat;

c.) az ügyfélszolgálati és tájékoztatási, valamint a nyilvántartási, adatkezelési és adatszolgáltatási rendszer működtetésének módját;

d.) annak biztosítékait, hogy a Közszolgáltató egyéb tevékenységei a közszolgáltatási szerződésben meghatározott közszolgáltatás nyújtását nem veszélyeztetheti;

5. Az Önkormányzat közszolgáltatással kapcsolatos jogai és kötelezettségei

9. §

Az önkormányzat a közszolgáltatás teljesítését a közszolgáltatási szerződésben meghatározott módon ellenőrzi. A Közszolgáltató köteles a helyszíni ellenőrzés során a közszolgáltatási szerződésben meghatározott közszolgáltatói kötelezettségek teljesítésére vonatkozó információkat tartalmazó dokumentumokba az ellenőrzést végzőnek betekintést biztosítani, továbbá a közszolgáltatási beszámolóban nem jelzett tényekről adatot, elemzést szolgáltatni.

10. §

Az Önkormányzat:

a) a közszolgáltatás hatékony és folyamatos ellátásához szükséges információkat a Közszolgáltató számára átadja;

b) a közszolgáltatás körébe nem tartozó hulladékgazdálkodási tevékenységek közszolgáltatással történő összehangolását elősegíti;

c) a települési igények kielégítésére alkalmas hulladék gyűjtésére, szállítására, valamint kezelésére szolgáló helyeket és létesítményeket kijelöli.

6. A Közszolgáltató közszolgáltatással kapcsolatos jogai és kötelezettségei

11. §

(1) Az ingatlantulajdonos bejelentését követően a Közszolgáltató az ingatlanon hulladék gyűjtésére szolgáló, általa rendszeresített gyűjtőedényt 15 napon belül rendelkezésre bocsátja.

(2) Az ingatlantulajdonos részére az ingatlanon keletkező elkülönítetten gyűjtött biohulladék gyűjtésére szolgáló műanyag zsákot a Közszolgáltató ügyfélszolgálatán illetve, az önkormányzat kommunális csoportjánál biztosítja.

(3) Amennyiben az ingatlantulajdonos költségvetési szerv, gazdálkodó szervezet az ingatlanon várhatóan keletkező települési hulladék mennyiségnek megfelelő e rendelet szerinti bejelentési kötelezettségének nem tesz eleget, és azt a Közszolgáltató észleli, akkor a Közszolgáltató köteles részére az észlelést követő 15 napon belül bejelentésének pótlására felszólítást küldeni.

(4) Ha az ingatlantulajdonos természetes személy, társasház az e rendelet szerinti bejelentési kötelezettségét nem teljesíti, úgy a Közszolgáltató - az ingatlantulajdonos egyidejű írásbeli értesítése mellett –az ingatlanon lévő lakóegységenként minimálisan 1 db 60 literes, vagy az ingatlantulajdonos által ténylegesen kihelyezett hulladékmennyiségnek megfelelő gyűjtőedény heti egyszeri ürítését vélelmezi és ennek megfelelő díjat számláz, addig az időpontig, ameddig az ingatlan tulajdonosa a bejelentési kötelezettségét nem teljesíti.

(5) Ha az ingatlantulajdonos költségvetési szerv, gazdálkodó szervezet, az e rendelet szerinti bejelentési kötelezettségét nem teljesíti, a Közszolgáltató-az ingatlantulajdonos egyidejű írásbeli értesítése mellett minimálisan 1 db 60 literes, vagy az ingatlantulajdonos által ténylegesen kihelyezett hulladékmennyiségnek megfelelő gyűjtőedény heti egyszeri ürítését vélelmezi és ennek megfelelő díjat számláz, addig az időpontig, ameddig az ingatlan tulajdonosa, a bejelentési kötelezettségét nem teljesíti.

12. §

A Közszolgáltató az ingatlantulajdonos rendelkezésére bocsátott és rendeltetésszerűen használt gyűjtőedények szükség szerinti javításáról, cseréjéről és esetleges pótlásáról az ingatlantulajdonos bejelentése alapján gondoskodik.

13. §

(1) A Közszolgáltató a közszolgáltatás folyamatos és teljes körű ellátásához szükséges:

a) engedélyeket, minősítéseket megszerzi;

b) rekultivációs, és jogszabályban vagy hatósági határozatban előírt egyéb pénzügyi fedezetet folyamatosan biztosítja;

c) megfelelő mennyiségű és minőségű járművet, gépet, eszközt, berendezést biztosítja és fenntartja, valamint a szükséges létszámú és képzettségű szakembert alkalmazza;

d) fejlesztéseket és karbantartásokat elvégzi legalább a közszolgáltatási díjban elismert fejlesztési hányad erejéig.

(2) A Közszolgáltató:

a) más önkormányzat megbízásából végzett közszolgáltatási tevékenységét pénzügyi és lehetőség szerint műszaki tekintetben a községben végzett tevékenységétől elkülöníti;

b) a közszolgáltatás teljesítésével összefüggő, a jogszabályokban és a közszolgáltatási szerződésben meghatározott adatszolgáltatást rendszeresen teljesíti, továbbá működteti a jogszabályokban és a közszolgáltatási szerződésben meghatározott nyilvántartási rendszer

c) a közszolgáltatás teljesítésével összefüggően közszolgáltatási tevékenységéről évente közszolgáltatási beszámolót készít, és azt a számviteli beszámoló tulajdonos általi elfogadását követő 30 napon belül-az Önkormányzat részére megküldi. A közszolgáltatási tájékoztató és a beszámoló tartalmi és formai követelményeit a közszolgáltatási szerződés határozza meg;

d) a közszolgáltatói hulladékgazdálkodási tervének és egyéb, közszolgáltatást érintő fejlesztési terveinek elkészítése során az Önkormányzattal együttműködik, és a közszolgáltatói hulladékgazdálkodási tervét –a környezetvédelmi hatóság által történő elfogadását követő 30 napon belül- az Önkormányzatnak megküldi;

e) a fogyasztók számára a jogszabályi előírásoknak megfelelő ügyfélszolgálatot és tájékoztatási rendszert működtet;

f)a közszolgáltatási szerződés részét képező hulladékgazdálkodási közszolgáltatási üzletszabályzatot készít, amely tartalmazza legalább a Közszolgáltató és a közszolgáltatást igénybe vevő közötti-jogszabályban nem rendezett-egyéb jogokat és kötelezettségeket, így különösen:

fa) az üzletszabályzat tárgyát és hatályát;

fb) a Közszolgáltató cégazonosító adatait;

fc) a közszolgáltatás rendjét és annak közzétételi módját;

fd) az ügyfélszolgálat rendjét;

fe) az ügyfél tájékoztatás módját;

ff) az alkalmazott ügyfélkapcsolatot érintő formanyomtatványokat;

fg) reklamációk és panaszügyek kezelésének rendjét;

fh) a közszolgáltatás felfüggesztésével, szüneteltetésével, korlátozásával kapcsolatos rendet;

fi) a közszolgáltatással kapcsolatos, a fogyasztói jogokat és kötelezettségeket érintő jogszabályok kompilációját (rendezett gyűjteményét).

14. §

A Közszolgáltató a közszolgáltatás végzéséhez kapcsolódóan az elvégzett, vagy felajánlott közszolgáltatás díját az ingatlantulajdonostól a vonatkozó jogszabályi előírások szerint szedi be.

15. §

A Közszolgáltató kizárólag a közszolgáltatás kialakítása és fenntartása céljából, a kötelező közszolgáltatás nyújtására irányuló jogviszony időtartama alatt, valamint e jogviszony megszűnését követően a jogszabályokban előírt iratmegőrzési kötelezettség időtartama alatt kezelheti a közszolgáltatással érintett ingatlantulajdonos Ht-ben meghatározott és a közszolgáltatás ellátásához szükséges személyes adatait. A Közszolgáltató jogosult egyes, a közszolgáltatás ellátásához kapcsolódó részfeladatai tekintetében adatkezelőt, adatfeldolgozót megbízni, és a jogos igényeinek érvényesítése érdekében az e bekezdésben meghatározott személyes adatokat hatósági, bírósági eljárások lefolytatása céljából harmadik személynek átadni.

7. Az ingatlantulajdonos közszolgáltatás igénybevételével kapcsolatos jogai és kötelezettségei

16. §

Az ingatlantulajdonos az Önkormányzat által szervezett közszolgáltatást - ha a fogyasztó kérelmére a Közszolgáltatóval másként nem állapodnak meg - az e rendeletben meghatározott gyakorisággal igénybe veszi és a közszolgáltatás körébe tartozó hulladékait a Közszolgáltató részére rendszeresen átadja.

17. §

(1) Az ingatlantulajdonos a közszolgáltatás igénybevételéért díjat fizet.

(2) Az ingatlantulajdonost nem terheli az (1) bekezdésben foglalt díjfizetési kötelezettség az olyan beépítetlen ingatlana tekintetében, ahol senki sem tartózkodik és ezért ott települési vegyes hulladék nem keletkezik.

18. §

(1) A természetes személy ingatlantulajdonos a Közszolgáltatónak bejelentést tesz az ingatlanon lakók vagy ott rendszeresen tartózkodók számáról, és számának az ingatlanon várhatóan keletkező települési vegyes hulladék mennyiségére kiható változása esetén, e rendelet 4. melléklete szerinti tartalommal.

(2) A nem természetes személy ingatlantulajdonos, valamint az egyéni vállalkozó a közszolgáltatás kötelező igénybevételére vonatkozó bejelentést tesz a közszolgáltató részére, e rendelet 3. melléklete szerinti tartalommal.

(3) Az ingatlantulajdonos a Közszolgáltatónak 15 napon belül bejelenti, ha tulajdonosváltozás vagy egyéb ok- különösen a közszolgáltatásba újonnan történő bekapcsolódás-folytán a közszolgáltatás igénybevételére kötelezetté válik.

19. §

(1) Szünetel a közszolgáltatás nyújtása azokon az ingatlanokon, amelyeken előreláthatóan legalább 60 napig senki sem fog tartózkodni és emiatt hulladék sem keletkezik.

(2) A szünetelésre vonatkozó igényt az ingatlantulajdonos írásban bejelenti a Közszolgáltatónak, a szüneteltetés kívánt kezdő időpontja előtt, azt legalább 30 nappal megelőzően.

(3) Ha a szünetelés (1) bekezdés szerinti feltételeiben változás következik be, az ingatlantulajdonos ezt írásban, haladéktalanul bejelenti a Közszolgáltatónak.

(4) Amennyiben a szünetelés időtartama alatt a közszolgáltatás alá tartozó hulladék kerül kihelyezésre, úgy az ingatlantulajdonos egyidejű értesítése mellett a Közszolgáltató a hulladékot elszállítja, az ingatlantulajdonos pedig a közszolgáltatási díjat megfizeti.

20. §

(1) Az ingatlantulajdonos vagy meghatalmazottja a Közszolgáltató által rendelkezésére bocsátott és a Közszolgáltató vagy az Önkormányzat tulajdonát képező hulladékgyűjtő edényt átveszi, és a birtokbavételt aláírásával igazolja.

(2) Az ingatlantulajdonos gondoskodik az általa birtokba vett hulladékgyűjtő edények rendeltetésszerű használatáról, őrzéséről, rendszeres tisztán tartásáról, fertőtlenítéséről, valamint környezetük tisztántartásáról.

(3) A gyűjtőedény rendeltetéstől eltérő használata, eltűnése vagy megsemmisülése miatt keletkezett kárért az ingatlantulajdonos a polgári jog szabályai szerint felel, a Közszolgáltató a kár észlelését követő 40 napon belül írásban felszólítja az ingatlantulajdonost a kár megtérítésére.

IV. fejezet A közszolgáltatás díj megfizetésének módja

9. A közszolgáltatási díj megfizetése

21. §

(1) Az ingatlantulajdonos a teljesített közszolgáltatás alapján számított közszolgáltatási díjat utólag, a Közszolgáltató vagy az általa megbízott személy (díjbeszedő) által megküldött számla alapján, a számla kézhezvételétől számított 15 napon belül kiegyenlíti.

(2) A Közszolgáltató a számlázási gyakorlatában bekövetkező változásról az ingatlantulajdonosokat a változás bevezetését megelőzően legalább 30 nappal írásban és egyidejűleg honlapján tájékoztatja.

(3) Az ingatlantulajdonos által fizetendő közszolgáltatási díj késedelmes megfizetése esetén a Közszolgáltató késedelmi kamatot érvényesíthet.

(4) A közszolgáltatási díjat tartalmazó számla adataival és összegével kapcsolatban az ingatlantulajdonos a Közszolgáltatónál írásban kifogást emelhet. A kifogásnak a számla kiegyenlítésére vonatkozó kötelezettség teljesítésére halasztó hatálya nincs. A kifogásra, annak kézhezvételétől számított 15 napon belül a Közszolgáltató válaszát megküldi.

(5) Túlszámlázás esetén a többletösszeget és annak időarányos kamatait a Közszolgáltató visszafizeti vagy az ingatlantulajdonos írásbeli kérelmére azt a soron következő, esedékes díjfizetési kötelezettségbe beszámítja.

(6) Nem tagadhatja meg a közszolgáltatási díj megfizetését az, aki a települési hulladékkal kapcsolatos kötelezettségeit nem teljesíti, feltéve, hogy a Közszolgáltató a közszolgáltatást felajánlja, vagy a közszolgáltatás teljesítésére rendelkezésre áll, vagy a teljesítést igazolja. Az ingatlantulajdonos-e rendeletben meghatározott kivételekkel - akkor is köteles közszolgáltatási díjat fizetni, ha a Közszolgáltató igazolni tudja, hogy felajánlotta az ingatlan tulajdonosnak a szolgáltatás nyújtását vagy a szolgáltatás nyújtására rendelkezésre állt.

(7) Nem kell díjat fizetni e rendelet 19 §(1)(2), és (3)bekezdései alapján a szüneteltetésre vonatkozó előírások teljesülése esetén,valamint az 1.§ (5) bekezdésében megjelölt ingatlanokra.

V. Fejezet

A közszolgáltatás keretében történő hulladékgyűjtés

10. A hulladékgyűjtésre vonatkozó általános szabályok

22. §

(1) Ha a gyűjtőedényben olyan nedves hulladékot helyeztek el, amely az edényben összetömörödött vagy befagyott, vagy az edényben lévő hulladékot úgy összepréselték, hogy emiatt az edényt üríteni nem lehet, az ingatlantulajdonos a Közszolgáltató felhívására az edényt üríthetővé és használhatóvá teszi.

(2) Nem helyezhető el a gyűjtőedényben folyékony, mérgező, tűz-és robbanásveszélyes anyag, vagy egyéb olyan anyag, amely veszélyeztetheti a gyűjtést végző személyek vagy mások életét, testi épségét, egészségét.

(5) Nem helyezhető el a gyűjtőedényben továbbá települési hulladéknak nem minősülő hulladék, különösen építési és bontási hulladék, állati tetem, valamint hulladékudvaron gyűjthető elektromos, elektronikai és veszélyes hulladék.

23. §

(1) Az ingatlantulajdonos a Közszolgáltató előzetes írásbeli hozzájárulása mellett a gyűjtőedényhez tömörítő berendezést a gyűjtőedény sérelme nélkül alkalmazhat.

(2) A műanyag hulladék tömörítéséhez kézi tömörítő külön hozzájárulás nélkül alkalmazható.

24. §

(1) Az ingatlantulajdonos az átvett gyűjtőedényeket lehetőleg az ingatlan területén belül, vagy zárható helyiségben, zárható tárolóban helyezi el úgy, hogy ahhoz illetéktelen személyek vagy állatok ne férjenek hozzá.

(2) Gyűjtőedényt közterületen tartósan tárolni kizárólag a közterület-használatra vonatkozó jogszabályok megtartásával, az ott szabályozott engedély vagy közterület-használati hozzájárulás alapján lehet.

(3) A Közszolgáltató a közszolgáltatás végzéséhez szükséges konténert közterületen a konténer hulladékkal való megtöltéséig elhelyezheti, azt követően haladéktalanul elszállítja.

(4) Az ingatlantulajdonos az átvett gyűjtőedényeket a hulladék elszállítása céljából a Közszolgáltató által megjelölt időpontban, a közterületen, a gyűjtést végző gépjárművel megközelíthető és ürítésre alkalmas helyen elhelyezi.

(5) Az ingatlantulajdonos a gyűjtőedényt, a biohulladékok gyűjtésére szolgáló hulladékgyűjtő zsákot, és a legfeljebb 1 méteresre darabolt, összekötözött faágakat legfeljebb a szállítási napot megelőző napon, 20 órától helyezi ki a közterületre, kivéve a tartósan engedélyezett elhelyezést. Az ingatlantulajdonos a Közszolgáltatóval ettől eltérő megállapodást is köthet.

(6) Ha az ingatlantulajdonos a gyűjtőtartály tárolási helyéről a gyűjtőedényt ürítésére való átadásának helyére történő mozgatás és visszaszállítás céljából a Közszolgáltatót kívánja igénybe venni, akkor azt a Közszolgáltató felé írásban jelzi. A többletszolgáltatásról a felek külön megállapodást kötnek.

(7) Az ingatlantulajdonos -a közszolgáltatás körébe tartozó - települési hulladékát kizárólag a Közszolgáltató szállítóeszközéhez rendszeresített gyűjtőedényben, vagy gyűjtőzsákban, a biohulladékok esetében gyűjtőzsákban helyezi el.

(8) Az ingatlantulajdonos a hulladékot a gyűjtőedényben, biohulladékok esetében a hulladékgyűjtő zsákban úgy helyezi el, hogy az, az edény, zsák mozgatásakor, valamint a gyűjtőedény ürítésekor ne szóródjon, továbbá a gépi ürítést ne akadályozza. Az ingatlantulajdonos a hulladék elszállítása céljából kihelyezett gyűjtőedény fedelét a közterület szennyezésének elkerülése érdekében lecsukott állapotban tartja.

(9) A kihelyezett gyűjtőedény, hulladékgyűjtő zsák, és összekötözött faág, lomtalanításkor kihelyezett lom hulladék nem akadályozhatja a jármű és gyalogos forgalmat és elhelyezése egyébként nem járhat baleset vagy károkozás veszélyének előidézésével.

(10) Tilos a kihelyezett gyűjtőedények környékét, megközelítési útvonalát tárgyak elhelyezésével vagy parkoló gépjárművekkel oly módon elzárni, amely a gyűjtőedényeknek a Közszolgáltató által kialakított módon történő ürítését akadályozza

(11) Tilos a szabályszerűen kihelyezett gyűjtőedényekből a hulladék kiszórása, a közterület szennyezése.

25. §

(1) A Közszolgáltató a közszolgáltatás keretében a hulladék elszállítását megtagadhatja, ha:

a) az nem a Közszolgáltató szállítóeszközéhez rendszeresített és a Közszolgáltatótól átvett gyűjtőedényben kerül kihelyezésre;

b) a biohulladék esetén nem a Közszolgáltató logójával ellátott, kereskedelmi forgalomban kapható műanyag zsákban kerül kihelyezésre, vagy a vastagabb faágak 1 méteresnél nagyobb darabokban vagy nem összekötözve kerülnek kihelyezésre;

c) a kihelyezett gyűjtőedény a Közszolgáltató által alkalmazott gépi ürítési módszerrel az ingatlantulajdonosnak felróható okból nem üríthető;

d) megállapítható, hogy a gyűjtőedényben kihelyezett hulladék az ürítés, vagy a szállítás során a szállítást végző személyek életében, testi épségében, egészségében, továbbá a gyűjtő járműben vagy berendezésében kárt okozhat, vagy a hasznosítás, ártalmatlanítás során veszélyeztetheti a környezetet;

e) érzékszervi észleléssel megállapítható, hogy a kihelyezett gyűjtőedény mérgező, robbanó, folyékony, veszélyes,vagy olyan anyagot tartalmaz, amely a települési hulladékkal együtt nem gyűjthető, nem szállítható, nem ártalmatlanítható, vagy nem minősül települési hulladéknak;

f) a kihelyezett gyűjtőedény az e rendeletben meghatározott maximális tömeget meghaladó hulladékot tartalmaz;

g) a kihelyezett gyűjtőedény túltöltött, és a gyűjtőedény ürítése a környezet szennyezése, a hulladék szóródása nélkül nem lehetséges.

(2) Az (1) bekezdésben meghatározott esetekben a Közszolgáltató az ingatlantulajdonost írásban, haladéktalanul értesíti a hulladék elszállítása megtagadásának tényéről és okáról, és felszólítja a megtagadáshoz vezető ok vagy okok megszüntetésére.

11. A vegyes hulladék gyűjtése

26. §

(1) A háztartási vegyes hulladék esetén a gyűjtőedények méretének és számának meghatározásakor két ürítés közötti időszakra ingatlanonként a keletkezett hulladékot, de legkevesebb 2,9 liter/fő/nap hulladékmennyiséget kell figyelembe venni.

(2) A közszolgáltatás által ellátandó területre rendszeresített, szabványos gyűjtőedények típusát, minimális térfogatát, darabszámát a Közszolgáltató az (1) bekezdésben foglaltakra figyelemmel állapítja meg az ingatlantulajdonos által bejelentett várható hulladékmennyiség és az ürítési gyakoriság alapján, melynek során lehetőség szerint figyelembe veszi az ingatlantulajdonos igényeit is.

(3) A vegyes hulladék ürítésének minimális gyakorisága az országos településrendezési és építési követelményekről szóló kormányrendelet szerinti falusias lakóterületen heti egy alkalom. A Közszolgáltatóval kötött közszolgáltatási szerződés a fentieknél szigorúbb feltételeket, nagyobb gyakoriságot is meghatározhat.

(4) A gyűjtőedényben elhelyezhető vegyes hulladék tömege

a) 60 literes gyűjtőedény esetében legfeljebb 10 kg,

b) 110 literes gyűjtőedény esetében legfeljebb 20 kg,

c) 120 literes gyűjtőedény esetében legfeljebb 22 kg,

d) 240 literes gyűjtőedény esetében legfeljebb 44 kg,

e) 770 literes gyűjtőedény esetében legfeljebb 140 kg,

f) 1100 literes gyűjtőedény esetében legfeljebb 200 kg,

g) gyűjtőzsák esetében legfeljebb 10 kg.

(5) Ha az átadásra kerülő hulladék mennyisége rendszeresen meghaladja az átvett gyűjtőedények űrtartalmát, vagy a gyűjtőedényben elhelyezhető hulladék tömegét, akkor a Közszolgáltató az ingatlantulajdonos értesítésével egyidejűleg jogosult

a) a tényleges mennyiségű hulladéknak megfelelő űrtartalmú edényre cserélni az eredeti gyűjtőedényt,

b) megemelni a gyűjtésre átadott gyűjtőedények számát;

(6) A Közszolgáltató elszállítást megelőzően ellenőrizheti az ürítésre előkészített tartályokban, gyűjtőedényben elhelyezett települési szilárd hulladékok tömegét akkor is, ha azok ürítésére a szolgáltatást igénybe vevő ingatlantulajdonos ingatlanán vagy telephelyén belül kerül sor.

(7) Az ingatlantulajdonos a Közszolgáltató ügyfélszolgálatánál három nappal korábban bejelenti a Közszolgáltatónak, ha ingatlanán az addig szokásos hulladékmennyiséget jelentősen meghaladó mennyiségű vegyes hulladék keletkezése várható. A bejelentés alapján a Közszolgáltató az ingatlantulajdonos által megjelölt időpontra vagy időtartamra a hulladék adott mennyiségének megfelelő gyűjtéséhez, elszállításához alkalmas nagyobb űrtartalmú, vagy további gyűjtőedényt, vagy a hulladék gyűjtésére alkalmas más gyűjtőeszközt az ingatlantulajdonos rendelkezésére bocsátja, valamint a többletszolgáltatást teljesíti, az ingatlantulajdonos pedig a többletszolgáltatás díját megfizeti.

(8) Ha az ingatlanon keletkező vegyes hulladék mennyisége alkalmilag haladja meg az átadott gyűjtőedények űrtartalmát, és az ingatlantulajdonos elmulasztja a (7) bekezdésben írt bejelentési kötelezettségét, vagy a hulladékot nem a rendelkezésére bocsátott gyűjtőedényben gyűjti, akkor a Közszolgáltató az így átadott, vagy a gyűjtőedény mellé kirakott hulladék elszállítását díjfizetés ellenében végzi, feltéve, hogy erre az adott területen alkalmazott technológia lehetőséget nyújt. A többletszolgáltatás tényéről annak megfelelő dokumentálása mellett és az ennek megfelelő díj alkalmazásáról a Közszolgáltató az ingatlantulajdonost egyidejűleg értesíti. A többletdíjat a számlán külön kell feltüntetni.

26/A §

(1) A vegyes hulladék szabványos gyűjtőedényben történő gyűjtéséhez a közszolgáltatónak biztosítania kell azt, hogy az ingatlanhasználó legalább 2 különböző űrmértékű gyűjtőedény közül választhasson.

(2)A közszolgáltató a vegyes hulladék gyűjtésére szolgáló 2 különböző űrmértékű gyűjtőedény közül – az (4) bekezdésben meghatározott kivétellel –

*a)* a természetes személy ingatlanhasználó részére legalább egy olyan gyűjtőedény választásának lehetőségét biztosítja, amelynek az űrmértéke a 80 litert,

*b)* a lakóingatlant egyedül és életvitelszerűen használó természetes személy ingatlanhasználó részére legalább egy olyan gyűjtőedény választásának lehetőségét biztosítja, amelynek űrmértéke a 60 litert

nem haladja meg.

(3) Az (1) bekezdés *b)* pontja szerinti jogosultságot az ingatlanhasználó csak abban az esetben veheti igénybe, ha annak tényét, hogy a lakóingatlant egyedül és életvitelszerűen használja, a települési önkormányzat által kiadott igazolás útján a közszolgáltató részére bizonyítja.

(4) A közszolgáltató által felajánlott mindkét gyűjtőedény űrmértéke abban az esetben haladhatja meg az (2) bekezdés szerinti űrmértéket, ha a közszolgáltató által felajánlott gyűjtőedény egyedi azonosító jellel rendelkezik, és az adott ingatlanhoz tartozó gyűjtőedény ürítésének tényét az azon elhelyezett egyedi azonosító jel alapján az ürítéskor elektronikus úton rögzíti.

(5) A választási lehetőséget az ingatlanhasználó számára a közszolgáltató úgy ajánlja fel, hogy a választható gyűjtőedény űrmértéke igazodjon az érintett ingatlanon képződő hulladék mennyiségéhez, figyelembe véve

*a)* a településen képződő vegyes és elkülönítetten gyűjtött hulladék fajlagos mennyiségét,

*b)* az érintett ingatlant használó természetes személyek számát, valamint

*c)* a települési szilárd és folyékony hulladékkal kapcsolatos közegészségügyi követelményekről szóló miniszteri rendeletben meghatározott szállítási gyakoriságot,

*d)* az érintett ingatlant használó természetes személy (2) bekezdés *b)* pontja szerinti jogosultságát (ha van ilyen személy)

27. §

(1) Amennyiben a gyűjtőedényben nem a megfelelő vegyes hulladék került elhelyezésre, akkor a Közszolgáltató a vegyes hulladék gyűjtés szabályainak megsértését megfelelően dokumentálja, és az ingatlantulajdonost felszólítja az e rendeletben meghatározott szabályok betartására.

(2) Ha a Közszolgáltató (1) bekezdésben foglaltaknak megfelelő felszólítását követően az ingatlantulajdonos egy éven belül újabb alkalommal a vegyes hulladék gyűjtésének szabályait sérti oly módon, hogy a vegyes hulladék gyűjtésére szolgáló gyűjtőedénybe nem vegyes hulladékot helyez el, a Közszolgáltató a vegyes hulladék gyűjtésszabályainak megsértését dokumentálja, és a dokumentumokat egyidejűleg megküldi a fővárosi főjegyző részére,és kezdeményezi hulladékgazdálkodási bírság kiszabását.

28. §

(1) Az ingatlantulajdonos a települési hulladék részét képező nem komposztált biohulladékokat:

a) a lombot, kaszálékot, nyesedéket, vékony gallyakat a Közszolgáltató logójával ellátott,műanyag zsákba;

b) a vastagabb faágakat legfeljebb 1 méteresre darabolva, összekötve a lakókörzetre érvényes avar és lombhulladék gyűjtés napján helyezi ki.

(2) Az elkülönítetten gyűjtött kerti avar és lomb térítésmentes elszállítására évente kétszer az önkormányzattal egyeztetett időpontban kerül sor.

(3) A Közszolgáltató elszállítást megelőzően ellenőrizheti az előkészített elkülönítetten gyűjtött avar és lomb gyűjtésére szolgáló zsák tartalmát akkor is, ha

azok gyűjtésére a szolgáltatást igénybe vevő ingatlantulajdonos ingatlanán vagy telephelyén belül kerül sor.

(4) Amennyiben a zsákban nem avar és lomb került elhelyezésre, akkor a Közszolgáltató az elkülönített gyűjtés szabályainak megsértését dokumentálja, és az ingatlantulajdonost felszólítja az elkülönítetten gyűjtendő avar és lomb gyűjtésére és kihelyezésére vonatkozó szabályok jövőbeni betartására. A Közszolgáltató az avar és lomb gyűjtésére szolgáló zsákban elhelyezett hulladékot vegyes hulladékként hulladékkezelésre szállítja el. Az ingatlantulajdonos a kezelés költségét a következő havi közszolgáltatási díj részeként, többletköltségként megfizeti.

(5) Ha a Közszolgáltató (4) bekezdésben foglaltaknak megfelelő felszólítását követően az ingatlantulajdonos egy éven belül újabb alkalommal az elkülönített gyűjtés szabályait sérti oly módon, hogy az avar és lomb gyűjtésére szolgáló zsákban nem biohulladékot helyez el, és ezt a Közszolgáltató észleli, akkor a Közszolgáltató az elkülönített hulladék gyűjtés szabályainak megsértését dokumentálja, és a dokumentumokat egyidejűleg megküldi a jegyző részére, és kezdeményezi hulladékgazdálkodási bírság kiszabását

11/A házhoz menő szelektív hulladékgyűjtés

28/A § (1) A közszolgáltató házhoz menő szelektív hulladékgyűjtést végez.

(2) Az ingatlan használó köteles a szelektív hulladékgyűjtésre és a szelektíven gyűjtött hulladék külön kukában elhelyezésére és a szolgáltatónak való átadásra.

(3) Az ingatlan használó a települési hulladék részét képező műanyag, Tetra pakk, papír, fém hulladékot a közszolgáltató által rendelkezésre bocsájtott külön gyűjtő edényben elkülönítve gyűjteni köteles és e hulladékokat a közszolgáltatás keretében a közszolgáltató részére külön díjazás nélkül köteles átadni.

(4) A szelektív hulladékgyűjtő edényzetben tilos elhelyezni üveget, élelmiszer maradványokat, dobozt, hungarocellt, étolajos flakont, zsíros szennyezett papírt, használt papír zsebkendőt, szalvétát, pelenkát, vegyszeres vagy zsíros flakont, video magnó kazettát, cd/dvd lemezt.

12. Hulladékgyűjtő szigetek

29. §

(1) A Közszolgáltató által üzemeltetett hulladékgyűjtő szigetekre történő hulladék szállításáról az ingatlantulajdonos gondoskodik.

(2) Az elkülönítetten gyűjtött hulladékot a hulladékgyűjtő szigeten -a Közszolgáltató előírásaira is tekintettel - úgy kell elhelyezni, hogy azok ne keveredjenek, és a környezetet ne szennyezzék.

(3) Az elkülönítetten gyűjtött hulladék elhelyezésére szolgáló szabványos gyűjtőedények elhelyezéséről, az edények ürítéséről, karbantartásáról, a gyűjtőedények, gyűjtőszigetek és környékük tisztán tartásáról, fertőtlenítéséről a Közszolgáltató gondoskodik.

13.Lomtalanítás

30. §

(1) A lom hulladék gyűjtéséről, elszállításáról, hasznosításáról és ártalmatlanításáról a Közszolgáltató évente egy alkalommal a hulladékgazdálkodási közszolgáltatás keretében -külön díj felszámítása nélkül - gondoskodik.

(2) A közszolgáltatás keretében a Közszolgáltató kizárólag a lakosságnál, a háztartásokban képződött, de a rendszeres hulladékszállításra használatos gyűjtőedényekben el nem helyezhető nagydarabos, lom hulladékot szállítja el.

(3) Lomtalanítás keretében közterületre nem helyezhető ki:

a) építési és bontási hulladék;

b) gumiabroncs hulladék;

c) gépjármű roncs, vagy termékként tovább nem használható jármű;

d) az ipar, mezőgazdaság vagy szolgáltatási tevékenység során képződött hulladék;

e) veszélyes hulladék;

f) háztartásokban keletkező vegyes hulladék;

g) elkülönítetten gyűjtött papír, műanyag és üveg hulladék ;

h) biohulladék.

(4) A lom hulladékot az ingatlantulajdonos elszállítás céljából a Közszolgáltató által hirdetmény útján, továbbá honlapján előzetesen megjelölt helyen és időpontban helyezheti ki.

(5) Az elszállítandó lom hulladékot a közterületen úgy kell elhelyezni, hogy az a jármű és gyalogos forgalmat ne akadályozza, a gyűjtő szállítóeszköz által jól megközelíthető legyen, a zöldterületeket és a növényzetet ne károsítsa, és ne járjon baleset vagy károkozás veszélyének előidézésével.

31. §

Természetes személy ingatlantulajdonos a háztartásában keletkező elkülönítetten gyűjtött egyes, a Közszolgáltató által nevesített és honlapján közzétett veszélyes hulladékát a lomtalanítás alkalmával ideiglenes gyűjtőpontokon a Közszolgáltató részére átadhatja.

14. Külterületi lakott helyekről történő hulladékgyűjtés szabályai

32.§

A község külterületi lakott helyein élők hulladékukat a Kommunális csoport udvarára kihelyezett konténerbe az erre a célra rendelkezésre bocsátott hulladékgyűjtő zsák használatával helyezik el. A beszállítás a külterületi lakott helyen élő települési ingatlantulajdonosok kötelezettsége. A közszolgáltató e konténereket települési hulladékszállítás keretében üríti ki.

15. Elhagyott hulladék

33. §

Ha az Önkormányzat tulajdonában álló közterületen elhagyott, vagy azon ellenőrizetlen körülmények között elhelyezett hulladék korábbi birtokosa vagy tulajdonosa a hulladék elszállítására és kezelésére vonatkozó Ht. szerinti kötelezettségének nem tesz eleget, a hulladék elszállításáról és kezeléséről a kommunális csoport gondoskodik.

VI. fejezet A közszolgáltatás keretében történő hulladékszállítás és -

kezelés

16. Hulladékok szállítása

34.§

(1) A szilárd hulladékot a község területéről heti egy alkalommal kell elszállítani. A külterületi tulajdonosok hulladék átadásának helyét az önkormányzat állapítja meg.

A hulladékszállítási napot a polgármester egyetértésével a szolgáltató állapítja meg, illetve módosítja, amelyről a lakosságot a helyben szokásos módon (honlap vagy kábeltelevízió, hirdetmény,) tájékoztatni kell

(2) A szilárd hulladék gyűjtésére szolgáló edényzetet csak a szállítási napon szabad a közút melletti közterületre kihelyezni úgy, hogy az a közlekedést ne akadályozhassa, a biztonságot ne veszélyeztesse, a szállító pedig megközelíthesse. Az edényzetet az ürítést követően még aznap köteles a kihelyező az eredeti helyére visszahelyezni

(3) A hulladékgyűjtő edényzetet rongálni, rendeltetésétől eltérő módon használni, a kukákból konténerekből hulladékot kiszórni, vagy fóliazsák nélkül mellé rakni tilos.

(4) Megrongálódott, balesetveszélyes, és fedetlen gyűjtőedényt használni tilos.

(5) A hulladékgyűjtő edényzetbe nem helyezhető el a veszélyes hulladék, továbbá olyan tárgy, amely az edényzet ürítését végző dolgozók testi épségét veszélyezteti, vagy a szállító jármű műszaki berendezéseit rongálja, illetve károsítja.

17. A gyűjtést, és szállítást szolgáló eszközök szállítása, közegészségügyi és egyéb feltételek biztosítása

35.§

(1) A kukák és konténerek rendszeres tisztántartásáról, javításáról, pótlásáról és fertőtlenítéséről a tulajdonos köteles gondoskodni.

(2)A kukákat és konténereket június 1-től augusztus 31-ig legalább 2 alkalommal ki kell mosni. A mosásról az ingatlan tulajdonos gondoskodik.

(3)A gyűjtésre és szállításra használt eszköz közterületen továbbá természetes környezetben, így különösen a felszíni vizekben és a vizek mellett nem tisztítható.

36. §

A szolgáltató a szolgáltatással összefüggő tevékenységét mindenkor a vonatkozó jogszabályi előírásokban foglalt műszaki, közegészségügyi és egyéb feltételeknek megfelelően köteles ellátni.

#### 18.A helyi közszolgáltatás körébe tartozó hulladék elszállításának megtagadása

37. §

1. A szolgáltató a közszolgáltatás keretében megtagadhatja a szilárd hulladék elszállítását ha:

a.) az nem a rendszeresített gyűjtőtartályban kerül átadásra, kivéve a lakosság által kihelyezett a közszolgáltató logójával ellátott fóliazsákot.

b.) a gyűjtőtartály az alkalmazott gépi ürítési módszerrel – az ingatlan tulajdonosának felróható okból – nem üríthető.

c.) a gyűjtőtartályban elhelyezett hulladék az ürítés illetve a szállítás során a szállítást végző személyek, életében, testi épségében, egészégében, továbbá a járműben vagy berendezésében kárt okozhat, vagy hasznosítás illetve ártalmatlanítás során veszélyeztetheti a környezetet.

d.) A gyűjtőtartályban az engedélyezett tömeget meghaladó hulladékot helyeztek el

e.) érzékszervi észleléssel megállapítható, hogy a gyűjtőtartály mérgező, robbanó, folyékony, veszélyes, vagy olyan anyagot tartalmaz, amely a települési szilárd hulladékkal együtt nem gyűjthető, nem szállítható, illetve nem ártalmatlanítható, továbbá nem minősül jelen rendelet szabályi szerint települési szilárd hulladéknak.

(2) Az (1) bekezdésben említett esetekben a szolgáltató a tulajdonost, ha lehetséges szóban azonnal, ha nem akkor megtagadást követő napon írásban értesíti a hulladék elszállítása megtagadásának tényéről és okáról. A tulajdonos a megtagadási okokat maga köteles megszüntetni, vagy megszüntetéséről gondoskodni.

VII. fejezet

A közterületek tisztántartása

38. §

(1)A közterületek – ideértve a rajtuk lévő nyílt árkokat és ezek műtárgyait is, - szervezett rendszeres tisztántartása a községi önkormányzat feladata.

(2)Az önkormányzat a közterületek rendszeres tisztántartásáról a kommunális csoport illetve külön megbízási szerződésben meghatározott személy útján köteles gondoskodni.

39. §

(1) Az ingatlantulajdonosok kötelesek gondoskodni az ingatlan előtt, sarokingatlan esetén az ingatlan előtti és melletti:

* 1. járdaszakasz, járda hiányában 1 m széles területsáv valamint ha a járda mellett zöldsáv is van, vagy az ingatlan mellett csak zöldsáv van, úgy az úttestig terjedő teljes terület,
  2. nyílt árok és ennek műtárgyai, a víz hordalékát összegyűjtő műtárgyak kivételével – valamint a kérelmére engedélyezett és az általa megvalósított zárt csapadékvíz elvezető tisztántartásáról, föld és más hordalékanyag eltávolításáról. Gondoskodni köteles a csapadékvíz nyílt árokban történő elfolyásának biztosításáról.

1. Amennyiben a tisztítandó terület terjedelmével kapcsolatban vita merül fel, úgy a polgármester dönt.
2. Közös tulajdonban álló épületek, ingatlanok, továbbá a különtulajdonú lakások esetében a tulajdonostársak kötelessége egyetemleges az (1) bekezdésben meghatározott feladatok ellátásáért.
3. Az üzletek és intézmények előtti járdaszakaszt elsősorban az ingatlan használója, bérlője, ezek hiányában tulajdonosa köteles tisztán tartani, és az ott keletkezett hulladékot eltávolítani.
4. Az ingatlanok előtti járdaszakaszt tekintet nélkül arra, hogy beépített, vagy beépítetlen, vagy használaton kívüli ingatlanról van-e szó reggel 7 óráig kell megfelelően letisztítani, majd nap közben a tisztántartással kapcsolatos munkákat szükség szerint el kell végezni.

40. §

Az ingatlan előtti járdaszakasz síkosság mentesítésére homok, fűrészpor, kisszemcséjű salak használható. Bomló szerves anyag, szennyező vagy burkolatra káros anyag, (pl: só) nem alkalmazható, alkalmazásuk tilos.

41. §

(1) Böhönye község közigazgatási területén a közterülteken a szeszes ital fogyasztása tilos.

(2) Az (1) bekezdés alkalmazása szempontjából nem minősül közterületnek és a tilalom nem vonatkozik:

* 1. a vendéglátó egységnek az ön kormányzattal kötött közterülethasználati megállapodás alapján használt teraszra, kerthelyiségre, közterületre.
  2. A községi rendezvények során (búcsú, majális, falunap egyéb ünnep vagy rendezvény) a rendezvény területén felállított sátrak, elárusító pavilonok környékére, a rendezvény helyszínére.

42. §

(1) A közterületek burkolatát, berendezési tárgyát, forgalomszabályozó berendezéseit, jelzéseit, növényzetét, az ingatlanok falát és kerítését beszennyezni tilos.

(2) Aki a közterületet szándékosan vagy gondatlanul szennyezi, köteles a szennyező anyagot – felszólítás nélkül – saját költségén eltávolítani, vagy eltávolíttatni.

42/A. §

(1) A környezetvédelmi, közegészségügyi és esztétikai szempontok érvényesülése érdekében a tulajdonos (bérlő) köteles az ingatlana egész területének tisztaságáról, gyommentesítéséről gondoskodni.

(2) Aki az e rendelet 38.§ - 42/A.§ (1) bekezdésben meghatározott szabályokat megszegi és a cselekmény vagy a mulasztás nem tartozik más jogszabályi rendelkezés hatálya alá, tiltott közösségellenes magatartást tanúsít és 50.000. Ft-ig terjedő helyszíni bírsággal vagy 150.000. Ft-ig terjedő közigazgatási bírsággal sújtható.

(3) E rendeltben meghatározott közigazgatási bírság kiszabásával kapcsolatos eljárásban és a végrehajtás ügyében átruházott önkormányzati hatáskörben a jegyző jár el.”

VIII. fejezet

Avar és kerti hulladék égetése

43. §

(1) A község belterületén illetve a családi házas ingatlanokon avar-és kerti hulladék égetése a nyári időszakban (április 15-től október 15-ig) 9.00 órától 20.00 óráig, téli időszakban (október 16-tól március 14-ig) 8.00 órától 15.00 óráig, a vasár-és ünnepnapok kivételével az alábbiak betartásával végezhető.

1. a szabadban tüzet gyújtani csak úgy szabad, hogy az a környezetre tűz- vagy robbanásveszélyt ne jelentsen.
2. A szabadban a tüzet őrizetlenül hagyni nem szabad. Veszély esetén vagy ha arra szükség van, a tüzet azonnal el kell oltani.
3. A szabadban a tüzelés helyszínén olyan eszközöket illetve felszereléseket kell készenlétben tartani, amelyekkel a tűz terjedése megakadályozható, illetőleg a tűz eloltható.

(2) A közterületen avart és kerti hulladékot égetni nem lehet.

IX. fejezet

A gyűjtést, és szállítást szolgáló eszközök szállítása, közegészségügyi és egyéb feltételek biztosítása.

19.A hulladékra és a közterületekre vonatkozó kötelezettségek teljesítésének ellenőrzésével kapcsolatos rendelkezések

44. §

(1) A hulladék gyűjtésével és elszállításával, továbbá a közterületek rendjével kapcsolatos kötelezettségek ellenőrzését a jegyző által megbízott hivatali dolgozók végzik.

(2) A község egész területére kiterjedő folyamatos ellenőrzések során figyelemmel kell kísérni:

a.) a közterület rendjét, tisztaságát,

b.) a magánszemélyek gazdálkodó szervek, jogi személye, továbbá jogi személyiséggel nem rendelkező szervezetek háztartási, egyéb szilárd hulladék gyűjtésére, tárolására, és elszállítására vonatkozó kötelezettségük betartását.

c.) A hulladékgyűjtő edény meglétét, tárolási helyét, állagát, rendeltetésszerű használatát, tisztaságát.

d.) A hulladékot szállító kötelezettségeinek betartását.

(3) A jegyző által az (1) bekezdés szerint megbízott dolgozók az ellenőrzés során tett intézkedésekről az ellenőrzés napját követő munkanapon tájékoztatják a jegyzőt, aki dönt a további intézkedés szükségességéről.

X. fejezet

Záró és vegyes rendelkezések

45.§

(1) E rendelet 2013. október 1. napján lép hatályba

(2) Hatálybalépésével hatályát veszti Böhönye Község Önkormányzatának 16/2003 (XII.30.) számú, 14/2011.(XII.9.), és a 12/2012. (V.30.) számú rendeletei.

kmf

Zsoldos Márta Piroska Vezér Ákos

polgármester jegyző

1. számú melléklet a 24/2013. (IX.30.) rendelethez

Használható edényzetek

a.) 60 literes gyűjtőedény

b.) 110 literes gyűjtőedény ,

c.)120 literes gyűjtőedény ,

d.) 240 literes gyűjtőedény

e.) 770 literes gyűjtőedény

f.) 1100 literes gyűjtőedény

###### **2. számú melléklet a 24/ 2013. (IX.30.) rendelthez**

###### **A hulladékgyűjtő szigetek elhelyezkedése**

1 db. négy frakciós szelektív hulladékgyűjtő sziget (papír, műanyag, üveg, fém):

* 1. Böhönye, Kossuth L. utca – Fő utca kereszteződése (piactér)

4 db. három frakciós szelektív hulladékgyűjtő sziget (papír, műanyag, üveg):

1. Diófa utca- Széchenyi utca kereszteződése (Fekete féle vegyesbolt)
2. Bethlen G. utca - Dr. Forbáth I. utca kereszteződése
3. 68. számú főútvonal – Vásártér utca kereszteződése
4. 61. számú főútvonal mellett – a TÜZÉP-pel szemközti területen

3. számú melléklet a 24/2013.(IX. 30.) számú rendelethez

A nem természetes személy ingatlantulajdonos és egyéni vállalkozó

Közszolgáltató részére történő bejelentése tartalmazza:

1. azonosító (meglévő Ügyfél esetén)

2. Ügyfél azonosítói (Ügyfél neve; adószáma; cégjegyzék/nyilvántartási/regisztrációs száma; bankszámlaszáma)

3. Kapcsolattartó azonosítói (Kapcsolattartó lakcíme; e-mail címe; telefonszáma)

4. Fogyasztási hely azonosítói (Fogyasztási hely címe; irányítószám, település neve; közterület megnevezése; közterület típusa; tömb, lépcsőház, emelet, ajtó, hrsz.)

5. Számlázási cím azonosítói (Számlázási hely címe; irányítószám, település neve; közterület megnevezése; közterület típusa; tömb, lépcsőház, emelet, ajtó, hrsz.; postafiók)

6. Levelezési cím azonosítói (Levelezési hely címe; irányítószám, település neve; közterület megnevezése; közterület típusa; tömb, lépcsőház, emelet, ajtó, hrsz.; postafiók)

7. Az ügy típusa (Új megrendelés/További tartály megrendelése)

8. A megrendelt tartály(ok) adatai (db 110 literes/db 120 literes/db 240 literes/db 1100 literes/db 120 literes hulladékgyűjtő tartályt nem biztosít.)

9. A kívánt ürítési gyakoriság (min. 1 alkalom/hét)nap/

11. Csatolandó dokumentumok (Adás-vételi szerződés/tulajdoni lap/bérleti szerződés/cégkivonat/vállalkozói igazolvány/aláírási címpéldány másolat

4. számú melléklet a 24/2013. (IX. 30.) számú rendelethez

A természetes személy ingatlantulajdonos Közszolgáltató részére történő bejelentése tartalmazza:

1. azonosító (meglévő Ügyfél esetén)

2. Ügyfél azonosítói (Ügyfél neve; lakcíme; anyja leánykori neve; születési helye és ideje; e-mail címe; telefonszáma)

3. Fogyasztási hely azonosítói (Fogyasztási hely címe; irányítószám, település neve; közterület megnevezése; közterület típusa; tömb, lépcsőház, emelet, ajtó, hsz., hrsz.)

4. Számlázási cím azonosítói (Számlázási hely címe; irányítószám, település neve; közterület megnevezése; közterület típusa; tömb, lépcsőház, emelet, ajtó, hsz, hrsz.; postafiók)

5. Levelezési cím azonosítói (Levelezési hely címe; irányítószám, település neve; közterület megnevezése; közterület típusa; tömb, lépcsőház, emelet, ajtó,hsz, hrsz.; postafiók)

6. Az ügy típusa (Új megrendelés/További tartály megrendelése)

7. A megrendelt gyűjtőedény(ek) adatai (db60, literes 110 literes/db 120 literes/db 240 literes/db 1110 literes/db 120 literes

8. A kívánt ürítési gyakoriság (min. 1 alkalom/hét)

9. A szolgáltatás igénybevételének kezdete (a megrendeléshez szükséges dokumentumok beérkezésétől számított 30 nap/mindig a hónap első napja)

10. Lakásban lakók száma:

11. Csatolandó dokumentumok (Adás-vételi szerződés/tulajdoni lap/bérleti szerződés másolata

5. melléklet a 24/2013. (IX. 30.) számú rendelethez

KÉRELEM

HULLADÉKKEZELÉSI KÖZSZOLGÁLTATÁS

SZÜNETELTETÉSE IRÁNT

Jelen kérelem mellékletét képezi a szüneteltetés feltételeit tartalmazó közszolgáltatói írásbeli tájékoztatás. A kérelem kitöltése előtt kérjük figyelmesen elolvasni!

|  |  |
| --- | --- |
| SZERZŐDÉSSZÁM |  |
| FOGYASZTÁSI HELY |  |
| PARTNERKÓD |  |

A szüneteltetéssel érintett ingatlan címe:

…………………………………………………………………………………………………

irányítószám város/község utca házszám

Kérelmező ingatlan-tulajdonos

|  |  |
| --- | --- |
| Neve |  |
| Születési ideje |  |
| Anyja neve |  |
| Telefonszáma |  |
| Levelezési címe, tartózkodási helye |  |
|  |  |

Mint a kérelemmel érintett ingatlan tulajdonosa ezúton kérem a

Közszolgáltatót, hogy a fenti ingatlanon a hulladék kezelési közszolgáltatást szüneteltetni szíveskedjen év hó nap -tól év hó nap-ig

A szüneteltetés jogalapjának igazolása a szüneteltetés kezdő és befejező időpontjában

/a közszolgáltató tölti ki/

|  |  |
| --- | --- |
| Vízmérő gyári száma |  |
| Vízmérő állása ( nyitó ) |  |
| Leolvasás dátuma |  |
| aláírás pecsét |  |
| Vízmérő gyári száma |  |
| Vízmérő állása (záró) |  |
| Leolvasás dátuma |  |
| Aláírás pecsét |  |

Tulajdonosi nyilatkozat

Alulírott ingatlan-tulajdonos büntetőjogi felelősségem tudatában ezúton kijelentem, hogy a hulladékkezelési közszolgáltatás szüneteltetésére vonatkozó írásos tájékoztatást a Közszolgáltatótól a jelen nyomtatvány kitöltését megelőzően átvettem, az abban foglaltakat megértettem és tudomásul vettem.

Kijelentem, hogy a tulajdonomat képező, szüneteltetéssel érintett ingatlan 60 napot meghaladó időtartamban lakatlan, az ingatlant semmilyen módon (bérlet, szívességi lakáshasználat, stb.) nem hasznosítom. Kijelentem továbbá, hogy a szüneteltetés kezdő idő pontjáig a tárolóedényzetet……..-on leadom.

Amennyiben a szüneteltetés időtartamának lejárta előtt az ingatlan lakottá válik, úgy e tényt haladéktalanul közlöm a közszolgáltatóval. E változás-bejelentési kötelezettségem elmulasztása esetén a jogosulatlanul igénybe vett szüneteltetés időtartamára közszolgáltatási díjfizetési kötelezettségem keletkezik.

Tudomásul veszem, hogy amennyiben a víz közmű közüzemi igazolás a szüneteltetés jogalapjának fennállását nem támasztják alá, úgy a szüneteltetés teljes időtartamára külön eljárási díjjal növelt összegű közszolgáltatási díj megfizetésére vagyok köteles .

Dátum: ................................

Kérelmező aláírása

Nyilatkozat :

Alulírott ……… jegyző igazolom, hogy a lakás üres, nem lakott .

Dátum ……………………………….

Jegyző